# 3.6. Experimenta

## Glosario

## Hipótese

Definición:

  Razoamento que se fai para explicar unha cousa.

Exemplo:

  A científica escribiu unha hipótese sobre o aumento da contaminación.

## Microscópico

Definición:

  Tan pequeno que só se pode ver cun microscopio.

Exemplo:

  As bacterias son seres vivos microscópicos.

# Lévedos

Coñeces os lévedos?

Pode que nunca escoitaras falar deles, pero están en moitos sitios e utilizámolos para producir alimentos tan importantes coma o pan. Trátase dun ser vivo unicelular, microscópico, do reino dos fungos, que produce a fermentación dalgunhas substancias. Por exemplo, para elaborar pan hai que mesturar fariña, auga, lévedo e un pouco de sal. O lévedo xera burbullas que producen coma resultado un pan máis esponxoso.

No microscopio dixital podes ver lévedos do pan ampliados 600 veces. Se queres velos máis preto, preme no microscopio.

A fermentación con lévedo é un proceso de obtención de enerxía e alimento a partir do azucre. En resumo: o lévedo utiliza o azucre para alimentarse; o resultado deste proceso xera o gas dióxido de carbono, tamén coñecido como CO2 ; este gas é o responsable de que o pan teña esas burbullas que o fan tan esponxoso.

Curiosidades

- O lévedo tamén recibe o nome de fermento.
- Nas tendas de alimentación venden preparados con lévedo para elaborar o pan.

## Lectura facilitada

O lévedo tamén recibe o nome de fermento.
Na tenda podemos mercar preparados con lévedo para elaborar o pan.

Os lévedos son seres vivos que só podemos ver co microscopio.
Son necesarios para elaborar pan e outros alimentos.
Os lévedos fan a fermentación,
que se produce cando se alimentan do azucre.
Na fermentación xeran un gas.

No pan, o gas da fermentación fai ocos na miga,
por iso o pan está máis esponxoso.

O lévedo tamén ten o nome de fermento.

Nas tendas de alimentos venden lévedo
para facer o pan.

## Audio

audio/mpeg

# Investigamos no laboratorio

## Material necesario

1. Azucre
2. Lévedo
3. Recipientes para líquidos e unha espátula para remover.
4. Un globo
5. Unha botella transparente

### Pasos

## 1

Disolve un pouco de lévedo en auga. Pode ser auga morna, pero non quente porque os lévedos están vivos e a auga moi quente pode matalos.

## 2

Pon auga na botella e mestúraa co azucre. Bota o lévedo con auga.

## 3

Uns minutos despois aparecen burbullas na auga da botella.

## 4

Tapa a botella co globo, ben axustado para que non escape o aire ou a auga.

Un consello: estira antes o globo varias veces para que sexa máis doado de inflar.

## 5

Co tempo o globo comezará a inchar, pode tardar uns minutos ou unhas horas.

## Investiga

Agora chega o momento de formular hipóteses.

Que sucedeu?

Cal é a causa?

Por que se forman burbullas na auga co lévedo?

Que pasará con maior cantidade de azucre? E se poñemos máis lévedo?

Afecta a temperatura da auga ao resultado?

Repite o experimento cambiando as condicións iniciais. Pesa diferentes cantidades de azucre e lévedo. Pon máis ou menos auga e a distintas temperaturas.

Unha boa forma de identificar os experimentos é utilizar globos de diferentes cores, ou marcar as botellas con etiquetas ou rotuladores.

Utiliza esta ficha en formato PDF para a investigación (nova xanela).

Aquí tes a ficha en formato editable.

Para esta investigación non necesitas un laboratorio. Os materiais que se utilizan son comúns e non precisas de medidas especiais de precaución.

Cando remates a investigación comparte os resultados, explica ao resto da clase como foi todo e os resultados do experimento. Tamén podes elaborar un resumo con fotos e compartilo en Internet. Lembra que nas fotos non deben aparecer persoas.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)