# 3.3. Seres vivos: que son

## Glosario

## Microscópico

Definición:

  Algo tan pequeno que só se pode ver co microscopio.

Exemplo:

  As bacterias son seres microscópicos.

# Características dos seres vivos

Todos os seres vivos, dende o máis microscópico ata o ser humano, están formados por células.

Unha célula é a parte máis pequena dun ser vivo capaz de realizar por si mesma as funcións de nutrición, relación e reprodución.

As células poden ser de diferentes tamaños. A maioría son tan pequenas que necesitas un microscopio para velas, pero outras son tan grandes que se poden ver á primeira ollada, como acontece coa polpa dunha laranxa.

## Lectura facilitada

Todos os seres vivos, dende os que non se poden ver sen microscopio

ata o ser humano, están formados por células.

Unha célula é a parte máis pequena dun ser vivo

que pode alimentarse, relacionarse co medio

e producir outros seres parecidos.

Tamén podemos dicir que realiza as funcións de nutrición,

relación e reprodución.

As células poden ser de diferentes tamaños.

A maioría das células son tan pequenas

que necesitarás un microscopio para velas,

pero outras son tan grandes que se poden ver,

como acontece coa polpa dunha laranxa.

## Audio

audio/mpeg

# Unicelulares ou pluricelulares?

Os seres vivos organizan as súas estruturas de diferentes formas.

Existen dous grupos de seres vivos, os formados por unha soa célula e os formados por varias células:

## Organismos unicelulares

Son os formados por unha soa célula. A súa única célula realiza todas as funcións necesarias para vivir.

## Organismos pluricelulares

Son os formados por dúas ou máis células. Todas as células se coordinan para que o organismo poda realizar as funcións vitais.

## Lectura facilitada

Os seres vivos están formados por unha ou moitas células.

Se teñen unha célula os chamamos unicelulares,

aos seres vivos con moitas células os chamamos pluricelulares.

Este é o resumo:

Unicelulares: seres vivos compostos por unha soa célula.
Pluricelulares: seres vivos compostos por varias células.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)